Ο Πρόεδρος Μπους στη Ισπανία. - 2001-06-12
Διαφωνίες Ευρωπαίων συμμάχων με τη πολιτική του Αμερικανού προέδρου.
Ο πρόεδρος Μπους βρίσκεται στην Ισπανία, πρώτο σταθμό της πενθήμερης περιοδείας του σε πέντε ευρωπαϊκές χώρες. Όπως αναφέρει η ανταποκρίτρια της Φωνής της Αμερικής Ντέμπορα Τέητ, που συνοδεύει τον κ. Μπους στην περιοδεία του, το ταξίδι αυτό στην Ευρώπη πραγματοποιείται καθώς οι διατλαντικοί δεσμοί βρίσκονται στο χαμηλότερο σημείο των τελευταίων χρόνων. Πολλοί Ευρωπαίοι σύμμαχοι της Αμερικής και η Ρωσία εκφράζουν σκεπτικισμό σε σχέση με τα σχέδια του Αμερικανού προέδρου για δημιουργία ενός εθνικού αντιπυραυλικού συστήματος, γιατί φοβούνται ότι θα οδηγήσει σ ένα νέο εξοπλιστικό ανταγωνισμό. Επίσης, είναι οργισμένοι για την απόφαση του κυρίου Μπους να απορρίψει τη συνθήκη του Τόκιο για τον περιορισμό των αερίων που προκαλούν το φαινόμενο του θερμοκηπίου. Ακόμα, αντιτίθενται στην επιβολή της θανατικής ποινής, που εφαρμόζεται στις Ηνωμένες Πολιτείες, κάτι που ήρθε ξανά στην επιφάνεια με την εκτέλεση, χθες, του βομβιστή της Οκλαχόμα Τίμοθυ Μακβέη, η οποία έτυχε ευρύτατης κάλυψης στην Ευρώπη. Τις τελευταίες μέρες χιλιάδες διαδηλωτές έχουν κατακλύσει τους δρόμους της Μαδρίτης διαμαρτυρόμενοι για την εκτέλεση, καθώς και για την πολιτική του προέδρου Μπους στο θέμα του περιβάλλοντος. Αμερικανοί αξιωματούχοι δηλώνουν πως παρόλο που το θέμα της θανατικής ποινής δεν περιλαμβάνεται στην ατζέντα του αμερικανού προέδρου, ίσως θιγεί στις συζητήσεις που θα έχει στην Ευρώπη. Τα κύρια θέματα στην ημερησία διάταξη του κυρίου Μπους είναι το φαινόμενο του θερμοκηπίου και το αντιπυραυλικό αμυντικό σύστημα. Σε σχέση με την αύξηση της θερμοκρασίας του πλανήτη μας, ο Αμερικανός πρόεδρος ελπίζει πως θα καταδείξει την προσήλωσή του στην καταπολέμηση του προβλήματος περιγράφοντας εναλλακτικές προτάσεις στη συνθήκη του Κιότο, η οποία προβλέπει δραστική μείωση της εκπομπής αερίων, που προκαλούν το λεγόμενο φαινόμενο του θερμοκηπίου. Ο Aμερικανός πρόεδρος αντιτίθεται στη συμφωνία με το αιτιολογικό ότι δεν υπάρχουν σ αυτήν προβλέψεις για υπό ανάπτυξη χώρες και γιατί θα μπορούσε να βλάψει την Αμερικανική οικονομία. Αναμένεται πως θα αναπτύξει τα επιχειρήματα αυτά στη διάρκεια της συνόδου κορυφής της Ευρωπαϊκής Ένωσης , την Πέμπτη, στο Γκότεμπεργκ της Σουηδίας. Σε σχέση με τα σχέδιά του για ανάπτυξη μιας αντιπυραυλικής ασπίδας ο Αμερικανός πρόεδρος, κατά πάσα πιθανότητα, θα υπογραμμίσει την ανάγκη δημιουργίας ενός τέτοιου συστήματος για την απόκρουση τυχόν επιθέσεων από εχθρικές χώρες όπως το Ιράν και η Βόρεια Κορέα. Το ίδιο επιχείρημα θα εκθέσει και στο ρώσο πρόεδρο Βλαντιμιρ Πουτιν με τον οποίο θα συναντηθεί αργότερα αυτή τη βδομάδα στη Λιουμπλιάνα της Σλοβενίας. Κατά την άφιξή του στη Μαδρίτη ο κ. Μπους έκανε εθιμοτυπική επίσκεψη στο βασιλιά Χουάν Κάρλος και τη βασίλισσα Σοφία. Επίσης, ο πρόεδρος Μπούς συναντήθηκε με τον Ισπανό πρωθυπουργός Χοζέ Μαρία Αθνάρ και συμφώνησαν ότι υπάρχει ανάγκη διεύρυνσης της συνεργασίας μεταξύ ΗΠΑ και των ευρωπαίων συμμάχων τους, παρά τις κάποιες διαφωνίες. Σε ανακοινωθέν, που εκδόθηκε μετά από τις συνομιλίες, έξω απ’ τη Μαδρίτη, οι δύο ηγέτες υπογράμμισαν την ανάγκη ανάπτυξης στρατηγικής για την αντιμετώπιση της εξάπλωσης των βαλλιστικών πυραύλων. Ο κ. Μπούς δήλωσε ότι ελπίζει πως θα εκφράσει στους Ευρωπαίους ηγέτες τις απόψεις του αναφορικά με το Αμερικανικό σχέδιο δημιουργίας εθνικού αντιπυραυλικού αμυντικού συστήματος, στη διάρκεια επαφών που θα έχει μαζί τους κατά την πενθήμερη Ευρωπαϊκή περιοδεία του. Ο Αμερικανός πρόεδρος απέρριψε για μια ακόμη φορά την συνθήκη του Κιότο για το φαινόμενο του θερμοκηπίου, η οποία, σύμφωνα με τον κ. Μπούς, είναι άδικη προς τις ΗΠΑ και αγνοεί άλλες χώρες που μολύνουν το περιβάλλον. Εξάλλου, στη Νορβηγία ακτιβιστές της Γκρηνπης ανέβηκαν σε πετρελαιοφόρο πλοίο με προορισμό τις ΗΠΑ, σε ένδειξη διαμαρτυρίας για την άρνηση του προέδρου Μπους να υπογράψει την συνθήκη του Κιότο, που θέτει περιορισμούς στα αέρια που προκαλούν το φαινόμενο του θερμοκηπίου. Τουλάχιστον 10 ακτιβιστές ανέβηκαν σήμερα στο Ελληνικού νηολογίου τάνκερ στα διυλιστήρια του Μονγκστάντ στην δυτική Νορβηγία. Εκπρόσωπος της Γκρήνπης δήλωσε ότι η οργάνωση προσπαθεί να σταματήσει τα δρομολόγια των πετρελαιοφόρων πλοίων και τις εξαγωγές πετρελαίου προς τις ΗΠΑ. Νωρίτερα άλλοι ακτιβιστές της Γκρηνπης είχαν καταλάβει άλλο πετρελαιοφόρο στο Γαλλικό λιμάνι Λε Αβρ. Οι διαμαρτυρίες είχαν προγραμματιστεί να συμπέσουν με την περιοδεία του προέδρου Μπους στην Ευρώπη. Η Σουηδική αστυνομία συνέλαβε 5 άτομα που πιστεύεται ότι σχεδίαζαν να σαμποτάρουν τη σύνοδο κορυφής της Ευρωπαϊκής Ένωσης στο Γκότενμπούργκ αυτή την εβδομάδα. Οι 5 συλληφθέντες, όλοι τους εικοσάρηδες, συνελήφθησαν στη διάρκεια εφόδου σε διαμέρισμα του Γκότενμπούργκ, νωρίς σήμερα το πρωί. Η αστυνομία κατάσχεσε επίσης υλικό και το έστειλε σε κρατικό εργαστήριο για ανάλυση. Οι αρχές δηλώνουν ότι οι 5 συλληφθέντες είναι Σκανδιναβοί, αλλά όχι Σουηδοί. Δεν ανέφεραν όμως τι είδους σαμποτάζ σχεδίαζαν να κάνουν. Η Σουηδική αστυνομία προβαίνει σε εκτενείς προετοιμασίες ενόψει της συνόδου κορυφής στο Γκότενμπουργκ, όπου αναμένεται πως θα συγκεντρωθούν τουλάχιστον 10 χιλιάδες διαδηλωτές.